– Нығынып бөтмәгән бала йәне өсөн бөгөн донъя бик ҡатмарлы. Ҡыҙғанысҡа ҡаршы, күп ата-әсәләр, эшкә бөтә көсөн һалып, улы йәки ҡыҙы менән һөйләшергә, уның эсендәген һорашып ултырырға ваҡыт тапмай. Ә бит өлкән кешегә бер ни күренмәгән проблема балаға тауҙай тойола. Ғөмүмән, уның өсөн ҙур йәки бәләкәй мәсьәлә юҡ – барыһы ла үтә мөһим. Яратҡан көсөгөн юғалтыу – йөрәгенә төшкән оло ҡайғы, ғашиҡ булып йөрөгән кешеһе менән ташлашыу – бәләкәй генә үлем, иптәштәренең ҡыйырһытыуы – һәләкәткә тиң. Кисерештәре, һыҙланыуҙары, баш етмәҫ һорауҙары менән яңғыҙ ҡалған үҫмерҙе яҡындары ишетмәй, аңламай икән, йәтмәһенә эләктерергә әҙер ҡара уйлы төркөмдәр етерлек, – тип һөйләй ышаныс телефоны психологтарының етәксеһе, супервайзер Лилиә Мәҡсүм ҡыҙы Шәрәфетдинова. – Беҙҙең бурыс – балаға ауыр булғанда, ул ни эшләргә белмәй өҙгөләнгәндә шул минуттарҙы уның менән бергә йәшәп, эске көсөн асырға ярҙам итеү, үҙенә ышаныс уятыу, сөңгөлгә тартҡан ҡараңғы уйҙарынан арындырып, яҡтылыҡҡа алып сығыу...